钦定古今图书集成/方舆汇编/职方典/第1183卷 > 《白云洞记》方与时
## 钦定古今图书集成/方舆汇编/职方典/第1183卷 > 《白云洞记》方与时

予少日好游，足迹几遍宇内，或参云朋霞侣于名山
大川，或访耆贤硕儒于雄都会府，虽未可谓尽天下
之大观，然亦不可谓之未具只眼也。山于东南称清
幽，于西北称雄壮，故古称楚材为盛，亦犹山川之冠
绝于东南西北也。黄陂于楚为要邑，山川之胜，尤为
奇绝。而奇绝之甚者，尤在于木兰之白云洞焉。莲湖
环其左，玉屏峙其右，珠帘参其前，琳岫拱其后，山幽
水秀，花木长春，几案亭台，皆石琢就。兰长于云之中，
云弥于兰之谷，香气袭人，清风可淑。至于掬古洞之
流霞，览绝𪩘之遗迹，见其真阳伏穴，点雪成烟，瀑布
淋空，流泉激电，幽遐玮瑰之状，其殆猿狖之所家，而
鱼龙之所宫者乎？说者谓前代异人，应图冲举，而留
药灶丹炉于人间者；又谓上方仙子，凌云御风，而行
飞神谒帝之术者。其信然乎？其诚别一洞天乎？其奇
其怪，遽未可以悉数也。大概形胜丰隆凝厚，则如太
和之紫霄；崚嶒壁立，则如北岳之天柱；逶迤纡曲，则
如云梦之鬼谷焉。参苓芝术，诸药备产，采而服食，可
以忘饥，即使不药不“见，道者居之，亦当作物外高流，
遗世独立于烟霞之表也。”夫山川之灵异如此，而人
文风物，未免因时高下。天地之气，固自有限也。然亦
系人之振拔流俗，以能不负山川之灵何如尔？昔二
程夫子生于是邑，长于是邑，晚乃归洛。其道行于天
下，后世如日中天，而钟灵之乡独寥寥焉。此后学之
责也。方其筑台望鲁之馀，因尝游衍于白云深处。白
云之东，有山曰“道明”，亦因夫子而得名也。夫召伯听
政于《甘棠》，周人因之以思召伯，况贤人君子生长游
衍之所乎？邑有二程祠，祠近大市，前后皆通衢，于学
者藏修未便。予欲于白云深处建立精舍，以奉夫子
之道，以与同志共相讲习，以明绝学。追维少日，不忍
汨没风尘，而慨然有志于斯道者，非性然邪？因与夫
子异代同乡，有感于流风馀韵而兴者也。第愧资质
庸下，学之既久，而未有成章，甚矣，予之不类也！然天
下之事，一人成之不足，众人成之有馀，建功立业者
固然，学问之道亦然。予因山川人文之说，以风动乎
豪杰之士云。